projecte-aina/catalan_government_crawling huggingface dataset:
El passat 18 de gener de 2019, Susanna Grau i Arnau, cap de l'Àrea d'Instrucció d'Expedients de l'Autoritat Catalana de la Competència (ACCO), ha tornat a oferir una xerrada a la Junta Consultiva de Contractació de Catalunya centrada en compartir pautes per prevenir i detectar la col·lusió en la compra pública, cosa que constitueix una prioritat de l'ACCO.
Presentació a càrrec de Susanna Grau
En data 6 de febrer de 2019, s'ha publicat al DOGC núm. 7804 la convocatòria pública per a la concessió de dues beques de col·laboració en l'àmbit d'actuació de l'Autoritat Catalana de la Competència (en endavant, ACCO) (ref. BDNS 436842).
El termini de presentació de les sol·licituds és de 15 dies naturals comptats des de l'endemà de la publicació de la resolució per la qual s'obre la convocatòria.
La finalitat de les dues beques és que les persones seleccionades puguin aprofundir la seva formació teoricopràctica en el coneixement de la política de competència, tant des del vessant de la defensa com de la promoció, en els àmbits funcionals que desenvolupa l'ACCO.
En concret, les tasques de col·laboració són, principalment, donar suport al personal de la Direcció General de l'ACCO en l'elaboració d'estudis de mercats i sectors (construcció de bases de dades, anàlisis de dades, cerca i revisió de literatura, etc.), en l'avaluació de la regulació (revisió d'informes normatius, cerca de normativa, etc.) o en la instrucció d'expedients sancionadors (cerca i revisió de resolucions i jurisprudència, etc.).
Per participar-hi cal tenir, entre altres requisits:
(i) estar en possessió de titulació universitària superior en els camps del dret, l'economia, l'empresa, la sociologia o la ciència política i de l'administració, obtinguda en els 6 anys anteriors a la publicació d'aquesta convocatòria, o en condicions d'obtenir-la abans de finalitzar el termini de presentació de la sol·licitud,
(ii) tenir coneixements de llengua catalana, castellana i anglesa, i
(iii) no estar sotmès a cap de les prohibicions que estableix l'article 13 de la Llei 38/2003, de 17 de novembre, general de subvencions.
Les beques tenen una durada de 8 mesos amb una dedicació de 25 hores setmanals.
Les sol·licituds i la documentació* es presenten d'acord amb el procediment que preveuen les bases reguladores aprovades per la Resolució VEH/1906/2017, de 26 de juliol (DOGC núm. 7427, de 4.8.2017) i modificades per la Resolució VEH/2993/2018, de 14 de desembre (DOGC núm. 7772, de 20.12.2018).
El procediment de concessió de les beques i els criteris per avaluar les persones candidates també estan fixats en aquestes bases i en les de la convocatòria.
Cal indicar que, en el seu web, l'ACCO posa a disposició de les persones interessades, que vulguin presentar la sol·licitud de forma presencial o per correu, un formulari de sol·licitud que inclou la declaració responsable de no incórrer en cap de les prohibicions que, per a ser beneficiari de la beca, preveu l'article 13 de la Llei general de subvencions.
Si la persona opta per la via telemàtica mitjançant una petició genèrica, a través de la Seu electrònica de la Generalitat, disposa en aquest cas d'un model específic de declaració responsable al mateix web de l'ACCO.
Susanna Grau, la primera per la dreta
L'Autoritat Catalana de la Competència (ACCO) ha participat a través de Susanna Grau, cap de l'Àrea d'Instrucció de l'ACCO, en una conferència organitzada per l'Il·lustre Col·legi de l'Advocacia de Barcelona (ICAB).
L'event ha estat moderat per Susanna Ferrer i també ha participat Neus Colet, presidenta del Tribunal Català de Contractes del Sector Públic.
Susanna Grau, ha centrat la seva exposició en la detecció de la col·lusió en la contractació pública.
I ha explicat que la lluita contra la col·lusió es fonamenta en tres pilars: la prevenció, la detecció i la persecució.
El passat 29 d'octubre representants de l'Autoritat Catalana de la Competència (ACCO) van participar en el Grup de Treball de Consells de les Autoritats de Competència.
Aquest grup està format per representants dels òrgans resolutoris de les autoritats de competència de la CNMC i autoritats de Competència d'Andalusia, Aragó, Castella i Lleó, Comunitat Valenciana, Galícia, Extremadura, País Basc i Catalunya.
Marc Realp, director general de l'Autoritat Catalana de la Competència (ACCO), ha participat aquest dimecres 21 de novembre en una taula rodona del North Africa Business Development Forum, organitzat per l'IEMed en el marc de la Setmana Mediterrània de Líders Econòmics que té lloc a Barcelona.
Un any més, aquest fòrum pretén explorar els temes més rellevants a la regió, com ara el clima econòmic al Nord d'Àfrica i les seves repercussions en la política i la societat.
Podeu trobar més informació sobre aquesta activitat en el següent enllaç: https://www.iemed.org/llista_activitats-en/l2019-iemed-organitza-el-north-africa-business-development-forum-a-barcelona
El director general de l'Autoritat Catalana de la Competència (ACCO), Marc Realp, va intervenir el passat divendres, 23 de novembre, al curs de la Turin School of Regulation, titulat "Platform economy, sharing and regulation" que va tenir lloc a la ciutat de Torí entre els dies 21 i 23 de novembre.
El director general de l'ACCO va fer la ponència "Sharing platforms regulatory issues in Barcelona".
L'Autoritat Catalana de la Competència (ACCO) contribueix a formar professionals de la compra pública des de la perspectiva de promoció i defensa de la competència.
Ahir la Cap de l'Àrea d'Instrucció d'Expedients de l'ACCO va impartir una de les sessions del curs general de contractació pública organitzat per l'Escola d'Administració Pública de Catalunya (EAPC) amb l'objectiu de compartir pautes amb els professionals de la compra pública per prevenir i detectar la col·lusió en els processos de licitació.
La lluita contra la col·lusió en la contractació pública constitueix una prioritat per a l'ACCO, atesos els seus efectes perniciosos en termes d'eficiència en l'ús dels recursos públics i la vulneració del principi d'igualtat d'oportunitats de les empreses que participen en els concursos públics.
En data 24 d'abril de 2018, s'ha publicat al DOGC núm. 7605 la convocatòria pública per a la concessió de dues beques de col·laboració en l'àmbit d'actuació de l'Autoritat Catalana de la Competència (en endavant, ACCO) (ref. BDNS 393826).
El termini de presentació de les sol·licituds va ser de 15 dies hàbils comptats des de l'endemà de la publicació de la resolució per la qual s'obre la convocatòria.
La finalitat de les dues beques és que les persones seleccionades puguin aprofundir la seva formació teoricopràctica en el coneixement de la política de competència, tant des del vessant de la defensa com de la promoció, en els àmbits funcionals que desenvolupa l'ACCO.
En concret, les tasques de col·laboració són, principalment, donar suport al personal de la Direcció General de l'ACCO en l'elaboració d'estudis de mercats i sectors (construcció de bases de dades, anàlisis de dades, cerca i revisió de literatura, etc.), en l'avaluació de la regulació (revisió d'informes normatius, cerca de normativa, etc.) o en la instrucció d'expedients sancionadors (cerca i revisió de resolucions i jurisprudència, etc.).
Les beques tenen una durada de 6 mesos amb una dedicació de 25 hores setmanals.
Les sol·licituds i la documentació* es presenten d'acord amb el procediment que preveuen les bases reguladores aprovades per la Resolució VEH/1906/2017, de 26 de juliol (DOGC núm. 7427, de 4.8.2017).
El procediment de concessió de les beques i els criteris per avaluar les persones candidates també estan fixats en aquestes bases i en les de la convocatòria.
En data 8 de juny de 2018, el president de l'ACCO va dictar la Resolució per la qual es resol aquesta convocatòria pública per a la concessió de les dues beques de col·laboració en l'àmbit d'actuació de l'ACCO, la qual es pot consultar en la documentació annexa d'aquesta pàgina.
El Departament de la Vicepresidència i d'Economia i Hisenda ha de cobrir un lloc de treball de tècnic/a superior, A1-21, de reforç per excés o acumulació de tasques.
Interinatge per excés o acumulació de tasques.
Les persones interessades han d'emplenar la sol·licitud mitjançant el següent Formulari.
Així mateix han de fer arribar el seu currículum i el que genera ATRI en format pdf, en el termini de 10 dies naturals des de l'endemà de la publicació d'aquest anunci al portal ATRI, a l'adreça de correu electrònic: [EMAIL].
En el missatge de correu s'ha de detallar, a l'apartat Assumpte, la referència següent: Cognoms, nom, VEH/065/2018.
El procediment de selecció consistirà en l'estudi del currículum (valoració de l'experiència prèvia i altra informació sobre la trajectòria professional), i, si escau, en una entrevista personal i/o es faran proves per valorar els coneixements, habilitats i aptituds.
En cas de requeriment caldrà disposar dels originals de les certificacions acreditatives de la formació i experiència laboral esmentades al currículum.
D'acord amb els punts 1.9 i 2.3 de l'Acord de Govern de 13 de juny de 2017, la responsabilitat de la veracitat i coherència del contingut de les ofertes de treball recau en cadascun dels ens que originen l'oferta o de l'òrgan competent de recursos humans de l'òrgan anunciant.
Personal de l'Autoritat Catalana de la Competència (ACCO) ha participat en la IV Jornada de la Red Académica de Derecho de la Competencia (RADC) que ha tingut lloc al Saló de Graus de la Facultat de Dret de la Universitat de València.
En concret, la intervenció ha estat a la Mesa de Comunicacions, Congrés i RADC, que ha tingut com a moderador a Javier Viciano Pastor, Titular de Dret mercantil de la Universitat de València.
El passat divendres, 22 de juny, Xavier Puig, tècnic de l'Autoritat Catalana de la Competència (ACCO) va presentar un treball en un simposi d'economia col·laborativa (reptes i oportunitats) organitzat per la Universitat Oberta de Catalunya (UOC).
Des del punt de vista de l'Autoritat de Competència de Catalunya, les plataformes d'economia col·laborativa esdevenen entorns regulats.
Persegueixen l'objectiu de maximitzar el nombre de transaccions (ja que els seus ingressos depenen d'aquesta xifra) mitjançant l'oferiment de comoditat als seus usuaris (proveïdors i consumidors).
En conseqüència, es tracta d'una regulació alineada amb els mateixos objectius que els de l'Administració pública.
No obstant això, nosaltres creiem que la regulació pública també pot tenir objectius com ara protegir els no usuaris de les externalitats negatives des de plataformes d'economia col·laborativa que encara poden fer necessària la intervenció de les administracions públiques.
Si voleu continuar llegint podeu descarregar-vos la documentació annexa.
Marc Realp, director general de l'Autoritat Catalana de la Competència (ACCO) ha intervingut en la quarta edició de la TRENTO SUMMER SCHOOL ON ADVANCED EU COMPETITION LAW AND ECONOMICS, que ha tingut lloc a Moena (Dolomites italians) durant els dies 17 a 24 de juny de 2018.
Aquest esdeveniment ha estat organitzat per l'Observatori Permanent per a l'Aplicació de la Regulació de Competència amb seu a la Facultat de Dret de la Universitat de Trento (Observatori Antitrust ).
El director general de l'ACCO ha participat, el 18 de juny, en una taula rodona sobre Bid-rigging as a new Competition enforcement trend.
El passat 27 de juny Marc Realp, director general de l'Autoritat Catalana de la Competència (ACCO) ha participat en el congrés sobre competència, plataformes digitals i 'Big data', que ha organitzat la Facultat de Dret de la Universitat de València.
La seva intervenció va desenvolupar-se sota el títol de Big Data peddling - The Data Driven Economy and its effects on competition.
Podeu descarregar-vos la documentació annexa.
En concret ha intervingut en la Taula Rodona: 'Regulación de operadores y Neutralidad digital: el debate europeo', on ha debatut amb Sonia Castillo, Cap de l'Àrea de Regulació de Mercats de Telecomunicacions de l'EMPRESA PÚBLICA DE CONSULTORÍA E INGENIERÍA AL SERVICIO DE ORGANISMOS PÚBLICOS NACIONALES E INTERNACIONALES (ISDEFE), i Enrique Medina Malo, Chief Policy Officer de TELEFONICA SA.
Aquest esdeveniment ha estat organitzat per l'Institut Barcelona d'Estudis Internacionals (IBEI).
L'Autoritat Catalana de la Competència (ACCO) fa públic l'Informe de regulació en relació amb el Projecte de decret dels serveis de criança a la llar per a la petita infància (IR 30/2017).
Aquest informe ha estat emès a petició del Departament de Treball, Afers Socials i Famílies i es tracta d'un informe emès amb anterioritat a l'aprovació del projecte de Decret per part del Govern de la Generalitat de Catalunya.
En el mateix, l'ACCO avalua l'impacte sobre la competència del projecte de Decret, és a dir, l'objecte de l'informe és analitzar si el projecte de Decret introdueix restriccions a la competència i, si aquest és el cas, avaluar si les mateixes s'adeqüen als principis de necessitat i proporcionalitat, i a la resta de principis d'una bona regulació econòmica des del punt de vista de la competència.
L'Autoritat Catalana de la Competència (ACCO) recomana incrementar la competència en el sector financer i fa públic l'Estudi "Sistemes de pagament".
L'ACCO elabora un estudi sobre els sistemes de pagament, atès que són una peça clau per competir en el mercat dels serveis financers i, per aquest motiu és crucial que la seva regulació contribueixi a incrementar el grau de competència existent en el sector financer.
Podreu accedir a l'estudi i als seus documents annexos a l'apartat Estudis.
El 14 de desembre de 2017 els Estats Units d'Amèrica (EUA) van eliminar el principi de neutralitat de xarxa.
L'Autoritat Catalana de la Competència (ACCO) recorda que: "Eliminar la neutralitat de xarxa és impedir que les empreses competeixin en igualtat de condicions en la mesura que al segle XXI l'accés a Internet és essencial per al desenvolupament de l'activitat en la majoria de sectors econòmics".
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda l'arxivament de les actuacions iniciades d'ofici en relació amb l'existència de conductes col·lusòries en l'àmbit de la licitació de contractes per a la prestació de serveis d'enllumenat públic (Expedient 56/2014).
El TCDC de l'ACCO acorda l'arxivament de la denuncia presentada contra l'Ajuntament de Sant Llorenç d'Hortons per la realització de conductes infractores de la LDC en l'àmbit de diverses licitacions de contractes públics (Expedient 62/2014).
El Tribunal Català de Defensa de la Competència de l'Autoritat Catalana de la Competència (TCDC de l'ACCO) acorda la terminació convencional del procediment sancionador núm. 63/2014 i declara vinculants els compromisos proposats per l'Ajuntament de la Seu d'Urgell de modificació de la normativa reguladora de la Fira de Sant Ermengol.
L'Autoritat Catalana de la Competència (ACCO) fa públic l'Informe de Regulació 27/2017 en relació amb el projecte de Decret relatiu a l'activitat dels professionals de l'administració de finques.
En aquest informe, emès a petició del Departament de Governació, Administracions Públiques i Habitatge, l'ACCO avalua l'impacte competitiu del projecte de Decret, el qual constitueix el desenvolupament reglamentari de la Llei 18/2007, del 28 de desembre, del dret a l'habitatge (en concret, de les previsions de l'article 54) i regula l'activitat d'administració de finques quan aquesta és exercida per professionals a canvi d'una retribució.
L'Autoritat Catalana de la Competència (ACCO) fa pública la valoració, des d'una òptica de competència, de la creació d'un nou operador públic de serveis funeraris per part de l'Ajuntament de Barcelona (OB 36/2017).
En aquest document, emès a petició del propi Ajuntament de Barcelona, l'ACCO ha analitzat les mesures que pretén adoptar Cementiris de Barcelona, SA (CDBSA) un cop esdevingui operador públic de serveis funeraris, per tal d'evitar comportaments incompatibles amb la Llei 15/2007, de 3 de juliol, de defensa de la competència (LDC) i, al mateix temps, incrementar el grau de competència en aquest mercat a la ciutat de Barcelona.
El Tribunal Català de Defensa de l'Autoritat Catalana de la Competència (TCDC de l'ACCO) acorda l'arxivament de les actuacions iniciades en relació amb l'existència de conductes col·lusòries en l'àmbit de diversos convenis del Consorci de l'Habitatge de l'Àrea Metropolitana de Barcelona amb entitats col·laboradores per a l'emissió d'informes d'idoneïtat per a la concessió de subvencions.
En el marc de les seves funcions de promoció de la competència, l'Autoritat Catalana de la Competència (ACCO) està fent una anàlisi de la Directiva (UE) 2015/2366, del Parlament Europeu i del Consell, de 25 de novembre de 2015, sobre serveis de pagament en el mercat interior per determinar la seva potencial incidència en el nivell de competència en els mercats financers al detall en general i, particularment, en el de serveis de pagament i en el context de les activitats conegudes com a FinTech.
En aquest document (OB 23/2016), l'ACCO fa observacions i comentaris sobre aquells aspectes de l'Avantprojecte que, al seu parer, podrien introduir restriccions a la competència.
Aquestes restriccions, tenint en compte la propera transposició de la Directiva, podrien allunyar el resultat final d'una bona regulació econòmica des del punt de vista de la competència.
L'Autoritat Catalana de la Competència (ACCO) fa públic l'Informe de Regulació 28/2017 en relació amb la nova Ordenança de serveis funeraris de Barcelona.
Com a conseqüència de l'aprovació inicial d'aquesta norma la Comissió de Presidència, Drets de Ciutadania, Participació i Seguretat del Consell Municipal de l'Ajuntament de Barcelona va obrir el passat 22 de març de 2017 un període d'informació pública durant el qual l'ACCO, d'ofici, ha avaluat l'impacte competitiu de la nova Ordenança de serveis funeraris de Barcelona.
El Tribunal Català de Defensa de la Competència (TCDC) de l'Autoritat Catalana de la Competència (ACCO) ha acordat desestimar el recurs interposat per AGM Abogados, SL, contra l'acord de denegació de la Direcció General de l'ACCO de la sol·licitud de suspensió de la tramitació del procediment sancionador númer o 75/2015, Contractació pública serveis jurídics ACC per prejudicialitat penal.
L'Autoritat Catalana de la Competència (ACCO) considera que el nou Projecte de decret de reglament de turisme de Catalunya, que regula l'activitat d'allotjament turístic no dóna resposta satisfactòria a les necessitats de simplificació i flexibilització al règim al qual es troba sotmesa l'activitat turística a Catalunya.
Aquesta és la principal conclusió de l'Informe de Regulació 24/2016 que ha fet públic l'ACCO.
Per a aquest organisme el decret conté alguna millora puntual respecte l'anterior precepte.
En concret, que no es limiti l'activitat d'habittatges d'ús turístic cedit per habitacions a un període màxim de 4 mesos.
Malgrat això, la regulació continguda en el Projecte de decret continua presentant nombrosos aspectes que no poden ser ben valorats des de l'òptica de competència.
Per garantir l'equilibri ecològic de les àrees protegides de les Illes Medes, es va regular l'activitat pesquera professional i les característiques dels usos turístics i esportius a través del Decret 222/2008, d'11 de novembre, mitjançant el qual es va aprovar el Pla rector d'ús i gestió (en endavant, PRUG) de l'àrea protegida de les Illes Medes, amb una vigència inicial de quatre anys –tot i que s'ha perllongat fins a l'actualitat-.
Tanmateix, ara, s'ha considerat necessari fer determinades modificacions en aquesta regulació, dirigides principalment a compatibilitzar l'activitat d'immersió amb la conservació del patrimoni natural.
El Projecte de decret suposa, principalment, una sèrie de canvis, en primer lloc, en els límits d'immersió per a cada zona, revisables anualment, reduint el nombre d'immersions en àrees especialment sensibles i ampliant els permisos en d'altres àmbits menys vulnerables i, en segon lloc, en la gestió de les activitats d'immersió de les empreses que hi operen.
Una proporció cada vegada més gran dels assumptes més rellevants de competència tenen una vinculació directa o indirecta amb la obtenció, tractament i exhibició de la informació (des dels assumptes Google sobre competència a nivell europeu fins a operacions de concentració com la de Whatsapp / Facebook).
I és que, malgrat que la recopilació i tractament massiu d'informació (trets característics del fenomen big data ) ha fet possible que els ciutadans puguin accedir a serveis que utilitzen freqüentment (Google o Whatsapp) i fins i tot explorar cures o millors tractaments de determinades malalties, cal no desconèixer que també presenta certs riscs per a la competència.
En aquest informe, emès d'ofici, l'Autoritat Catalana de la Competència (ACCO)vavalua l'impacte competitiu del Decret 314/2016, de 8 de novembre, pel qual es determinen les condicions específiques de contractació i comercialització de serveis de taxi i el règim jurídic de l'activitat de mediació, el qual ha establert una regulació ex novo de l'activitat de mediació en la prestació dels serveis del taxi realitzada mitjançant emissores de radiofreqüència, sistemes de telefonia, aplicacions informàtiques per a dispositius fixos o mòbils o altres anàlegs.
Aquesta nova regulació afecta al mercat dels serveis d'intermediació en la contractació dels serveis de taxi, diferent del mercat dels serveis de taxi.
(versió conjunta en català i en castellà)
En el marc de les seves funcions de promoció de la competència, l'Autoritat Catalana de la Competència (ACCO) analitza fenòmens que incideixen de forma notable i rellevant en la vida dels ciutadans.
Un d'ells es refereix a l'increment de l'activitat d'allotjament de curta durada (turístic).
Fruit de la anàlisi d'aquest sector d'activitat, l'ACCO ha fet públics diversos documents.
Alguns de caràcter més general, com el recent Informe sobre el Projecte de Reglament de Turisme (setembre 2016) i d'altres més específics principalment en relació amb la situació particular que viu Barcelona.
(Si voleu llegir més, descarregueu la nota de premsa)
El passat 10 d'octubre de 2016, la Comisión Nacional de los Mercados y la Competencia (CMNC) va sol·licitar a l'Autoritat Catalana de la Competència (ACCO) un informe sobre l'operació de concentració empresarial relativa a l'adquisició per part de Daimler AG (en endavant, DAIMLER) i Hailo Network Holdings Limited (en endavant, HAILO), del control conjunt dels negocis de Intelligent Apps GmbH (en endavant, MYTAXI).
MYTAXI i HAILO presten serveis d'intermediació per a la contractació de trajectes en taxi; permet en als passatgers sol·licitar els taxis a través d'una aplicació que es descarrega en els telèfons intel·ligents i altres dispositius electrònics mòbils dels passatgers i dels taxistes.
A part de sol·licitar un taxi mitjançant les aplicacions, també permet en seguir l'arribada del taxi en temps real, pagar el trajecte mitjançant una targeta de crèdit establerta en el compte del client i valorar el taxista.
MYTAXI està activa a Alemanya, Àustria, Espanya, Portugal, Itàlia, Polònia i Suècia; comptaria amb 10 milions d'usuaris i 45.000 taxistes.
A Espanya opera a Madrid, Barcelona, València i Sevilla.
HAILO està activa a Irlanda, Regne Unit i Espanya; comptaria amb 200.000 usuaris i 77.000 taxistes.
A Espanya opera a Madrid i Barcelona.